FI Euroopan unionin virallinen lehti C 145/15

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu muutoshakemuksen julkaiseminen

(2015/C 145/09)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

ASETUKSEN (EU) N:o 1151/2012 53 ARTIKLAN 2 KOHDAN ENSIMMÄISEN ALAKOHDAN MUKAINEN MUUTOKSEN HYVÄKSYMISTÄ KOSKEVA HAKEMUS

”ROCAMADOUR”

EU-nro: FR-PDO-0305-01275–12.11.2014

SAN ( X ) SMM ( )

1. Hakijaryhmä ja oikeutettu etu

Syndicat des Producteurs de Fromages Rocamadour Maison de l’Agriculture du Lot 430, avenue Jean Jaurès B.P. 199 46004 Cahors Cedex FRANCE Puhelin: +33 565232221 Faksi: +33 565232219 Sähköposti: contact@aoc-rocamadour.com

Ryhmällä, joka muodostuu ”Rocamadour”-juustoon liittyvistä toimijoista (tuottajista, jalostajista ja kypsyttäjistä), on oikeutettu etu pyynnön esittämiseen.

2. Jäsenvaltio tai kolmas maa

Ranska

3. Eritelmän kohta, jota / kohdat, joita muutos koskee

—

☐

—

☒

—

☐

—

☒

—

☒

—

☐

—

☒

—

☒

4. Muutosten tyyppi

—

☒

—

☐

5. Muutos/muutokset

Tuotteen kuvaus

Lisätään kuvaus ”Rocamadour”-juuston aistinvaraisista ominaisuuksista tuotteen luonnehdinnan parantamiseksi. Sen lisäksi lisätään juuston pintaa kuvaava määre ”uurteinen”, jotta tuote-eritelmän kohta ”Tuotteen kuvaus” olisi johdonmukainen suhteessa yhtenäisen asiakirjan vastaavaan kohtaan.

Alkuperätodisteet

Kohta ”Tekijät, jotka osoittavat, että tuote on peräisin maantieteelliseltä alueelta” on konsolidoitu kansallisen lainsäädännön ja sääntelyn kehityksen perusteella, ja siihen on erityisesti sisällytetty tuotteen jäljitettävyyteen ja tuotanto-olojen seurantaan liittyvät ilmoitus- ja rekisteröintivelvoitteet.

Muutokseen sisältyy erityisesti toimijoilta vaadittava ilmoitus, jossa ne vakuuttavat pystyvänsä noudattamaan hakemaansa tunnukseen liittyvän eritelmän vaatimuksia. Lisäksi tähän kohtaan on tehty lisäyksiä, jotka liittyvät eräisiin rekistereitä ja ilmoitusasiakirjoja koskeviin määräyksiin, joiden avulla voidaan varmistaa tuotteiden jäljitettävyys ja vaatimustenmukaisuuden tarkastaminen eritelmän vaatimusten mukaisesti.

Lisäksi selvennetään, että tuotteiden tarkastukset tehdään kypsytysajan lopussa otettavien näytteiden perusteella.

Tuotantomenetelmä

Tuotantomenetelmää koskevien tiettyjen määräysten selventämiseksi lisätään täsmentäviä ilmauksia:

— Täsmennetään, että termillä ”vuohi” tarkoitetaan kaikkia vähintään kerran poikineita vuohia. Tämä täsmennys helpottaa valvontatoimia.

— Jotta vuohien ruokintaolosuhteet voidaan määritellä tarkemmin, ilmoitetaan, että — luonnonlaitumiin kuuluvat nummet, metsät ja tiheiköt, — kuivatun rehun osuus vuohille annettavasta rehusta saa olla enintään 20 prosenttia kuiva-aineen kokonaismäärästä. Lisäksi luetellaan hyväksytyt rehut ja väkirehut. Käyneiden rehujen käyttökieltoa koskeva määräaika, joka on mennyt umpeen, poistetaan.

— Tilapäisten poikkeusten myöntämismahdollisuutta poikkeuksellisissa olosuhteissa koskeva määräys poistetaan, sillä se ei ole enää aiheellinen.

— Muuntogeeniset tuotteet kielletään eläinten rehuissa samoin kuin niiden istuttaminen tilalla, jotta sekä yhteys maantieteelliseen alkuperään että eläinten perinteiset ruokintamenetelmät säilyvät.

— Tarkennetaan sääntöjä, jotka koskevat lannoitteiden levittämistä vuohien rehun tuotantoon tarkoitetuille viljelylohkoille, sillä orgaaninen lannoite voi muuttaa rehuntuotantomaiden ja luonnonlaidunten kasviston koostumusta. Sääntöjä tarkentamalla voidaan ylläpitää luonnollista, monipuolista kasvistoa ja säilyttää yhteys maantieteelliseen alueeseen: ”Ainoat hyväksytyt orgaaniset lannoitteet ovat komposti, lanta, lietelanta, maatalousperäinen lantavesi ja juustoloiden sivutuotteena syntyvä neste sekä orgaaniset lannoitteet, jotka eivät ole peräisin maataloudesta, kuten puhdistamoliete (tai sen sivutuotteet) ja viherjäte, mutta niihin sovelletaan lannoitteiden maahan levittämistä koskevia ehtoja. Niiden on oltava peräisin kyseiseltä maantieteelliseltä alueelta. Jos pelloille levitetään orgaanista lannoitetta, joka ei ole peräisin maataloudesta, on seurattava analyyttisesti ja eräkohtaisesti (kuorma-auto, säiliö, muu) patogeenisiä mikrobeja, raskasmetalleja ja orgaanisia jäännösyhdisteitä sääntelyssä edellytetyllä tavalla. Orgaanisen lannoitteen, joka ei ole peräisin maataloudesta, levittäminen sallitaan tiloilla, edellyttäen että maahanmuokkaus tehdään heti ja noudatetaan voimassa olevaa sääntelyä, joka koskee erityisrajoitteita ja etenkin päivämääriä, suojakaistoja, määriä jne.”

— Tarkennetaan, että lypsy tapahtuu kahdesti päivässä lypsytilassa, jossa on lypsyasema, jolla kaikki vuohet lypsetään, ja että hyväksytyn teknikon on tarkastettava lypsylaitteiden toiminta.

— Valutetun juustouman säilytysolosuhteet täsmennetään sen laadun takaamiseksi. Sitä voidaan säilyttää tuottajan tiloissa myöhempää käyttöä varten tai ennen pakastusta tai toimitusta pientuottajalle alle 6 °C:n lämpötilassa ja enintään 72 tunnin ajan. Pientuottajalle toimitettu juustouma on käytettävä 48 tunnin kuluessa sen toimituksesta.

— Juustouman pakastusolosuhteet täsmennetään kyseisen toimenpiteen toteuttamisen selventämiseksi. Pakastus voidaan toteuttaa valuttamisen lopuksi ja ennen suolausta enintään 72 tunnin kuluessa valuttamisen loputtua edellyttäen, että siihen saadaan toimivaltaisten viranomaisten myöntämä terveyskysymyksiä koskeva poikkeus. Juustouma pakastetaan enintään 5 m:n paksuisina levyinä, jotka eivät saa koskettaa toisiaan pakastuksen aikana, niin että ilma voi kiertää niiden välissä. Levyjen sisuksen lämpötilan on laskettava -12 °C:een alle 12 tunnissa. Jos juustouma pakastetaan ja säilytetään kotitalouspakastimissa, niiden on sijaittava juustolassa tai sen lisärakennuksessa, johon on suora pääsy juustolasta. Tällaisessa tapauksessa on oltava vähintään yksi pakastin pakastusta ja yksi säilytystä varten. Kyseiset pakastimet on varattava yksinomaan juustouman pakastamiseen ja säilytykseen, eikä niissä saa säilyttää mitään muita elintarvikkeita. Pakastetun juustouman enimmäissäilytysaika on kymmenen kuukautta. Pakastus voi tapahtua tuottajan, pientuottajan tai kylmävaraston tiloissa. Jos pakastus tapahtuu kylmävaraston tiloissa, valmistajan on pakattava juustouma tiloissaan ennen sen lähettämistä.

— Valvonnan helpottamiseksi täsmennetään, että natriumkloridia koskeva vaihteluväli 0,6–0,8 prosenttia juustouman painosta koskee lisättävää natriumkloridia (ei natriumkloridin kokonaismäärää).

— Täsmennetään, että kypsytys tapahtuu tarkoitukseen varatussa tilassa, jotta ”Rocamadour”-juuston aistinvaraisten ominaisuuksien kehittymiseen tarvittava luontainen ja erityinen mikrobikasvusto säilyy.

Merkinnät

Viittaukset tarkistettuun alkuperänimitykseen poistetaan. Lisätään velvollisuus laittaa juustoihin maininta ”appellation d’origine protégée” (suojattu alkuperänimitys) ja Euroopan unionin SAN-tunnus.

Muut

Kohdan ”Yhteys maantieteelliseen alueeseen” tekstiä parannetaan, jotta ”Rocamadour”-juuston ominaispiirteiden, maantieteellisen alueen ja taito-tiedon väliset yhteydet tulevat selvemmäksi.

Täsmennetään, että SAN-tuotteen ”Rocamadour” eritelmän noudattamisen valvonta perustuu valvontaelimen laatimaan valvontasuunnitelmaan. Valvontaelimen yhteystiedot saatetaan ajan tasalle.

Kansallisen lainsäädännön ja sääntelyn kehityksen perusteella kohdassa ”Kansalliset vaatimukset” esitetään taulukko, jossa on keskeiset valvottavat kohdat, niiden viitearvot ja arviointimenettely.

YHTENÄINEN ASIAKIRJA

”ROCAMADOUR”

EU-nro: FR-PDO-0305-01275–12.11.2014

SAN ( X ) SMM ( )

1. Nimi

”Rocamadour”

2. Jäsenvaltio tai kolmas maa

Ranska

3. Maataloustuotteen tai elintarvikkeen kuvaus

3.1 Tuotelaji

Luokka 1.3 Juustot

3.2 Kuvaus 1 kohdassa nimetystä tuotteesta

”Rocamadour” on pieni raakatäysmaidosta valmistettu pehmeä, hitaasti saostuva vuohenjuusto, jossa on kiinteä, uurteinen ja hennon samettimainen kuori, joka on väriltään valkea tai kermanvaaleasta tummaan beesiin.

Juusto on muodoltaan litteä kiekko, ja sen paino on noin 35 grammaa.

Sen rasvapitoisuus on 45 prosenttia täydellisen kuivattamisen jälkeen, ja kussakin juustossa on oltava vähintään 14 grammaa kuiva-ainetta. Kypsytyksen on kestettävä vähintään 6 päivää sen päivän jälkeen, kun juusto on poistettu muotista.

Juusto on sisältä pehmeä, ja sen on joustettava hieman kädellä painettaessa. Suussa ”Rocamadour” tuntuu kermamaiselta, eli juusto leviää helposti ja verhoaa suun sisäpinnan. Se on myös sulavaa. Kuori ja sisus ovat yhtenäiset rakenteeltaan ja tuntuvat suussa samanlaiselta.

3.3 Rehu (ainoastaan eläinperäiset tuotteet) ja raaka-aineet (ainoastaan jalostetut tuotteet)

Päivittäinen kokonaisravintoannos sisältää vähintään 80 prosenttia asianomaisella maantieteellisellä alueella tuotettuja ravintoaineita, sillä alueen maatalousresurssit eivät riitä kattamaan eläinten koko ravinnontarvetta.

Rehu koostuu ruohosta, pysyviltä ja tilapäisiltä laitumilta saatavasta heinästä, oljista ja yksivuotisista rehukasveista, lukuun ottamatta ristikukkaiskasveja. Kuivatun rehun osuus vuohille annettavasta rehusta saa olla enintään 20 prosenttia kuiva-aineen kokonaismäärästä.

Käyneen rehun käyttö vuohien ruokinnassa on kielletty.

Vuohien päiväannokseen sisältyvän väkirehun osuuden on oltava alle 30 prosenttia kuiva-aineen kokonaismäärästä. Hyväksytyt väkirehut määritetään positiiviluettelon mukaan.

Eläinten ruokinnassa sallitaan ainoastaan geneettisesti muuntelemattomat kasvit ja niistä saatavat sivutuotteet ja täydennysrehut.

Muuntogeenisten kasvien istuttaminen on kiellettyä suojatun alkuperänimityksen ”Rocamadour” valmistukseen tarkoitettua maitoa tuottavien tilojen kaikille viljelyaloille. Kielto koskee kaikkia kasvilajeja, joilla tilan eläimiä mahdollisesti ruokitaan, ja kaikkia viljelylajikkeita, jotka voisivat saastuttaa karjan rehun.

Juusto valmistetaan vuohenmaidosta, joka on peräisin ainoastaan Alpine- tai Saanen-rotuisista vuohista tai näiden kahden rodun risteytymistä koostuvista karjoista.

Maitoraaka-aineiden lisäksi maidossa tai valmistuksessa sallitaan ainesosina, valmistuksen apuaineina tai lisäaineina ainoastaan juoksutin, vaarattomat bakteeri-, hiiva- ja jalohomeviljelmät sekä suola.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Maidontuotannon sekä juuston valmistuksen ja juustojen kypsytyksen on tapahduttava asianomaisella maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista, pakkaamista jne. koskevat erityiset säännöt

—

3.6 Tuotteen, johon rekisteröity nimi viittaa, merkintöjä koskevat erityiset säännöt

”Rocamadour”-juustoissa on oltava läpimitaltaan vähintään 4 cm:n mittainen pakkausmerkintä, johon sisältyy alkuperänimityksen nimi ”Rocamadour” ja maininta ”appellation d’origine protégée” (suojattu alkuperänimitys) sekä Euroopan unionin SAN-tunnus.

Tuotantopaikalla pakattujen, samaan pakkaukseen sisältyvien useita juustoja sisältävien juustoerien osalta on kuitenkin riittävää, että pakkauksiin sisältyy vain yksi merkintä kun ne myydään lopulliselle kuluttajalle suuren kauppaketjun itsepalveluosastolla.

Lisäksi joko maatilalla tai torilla tapahtuvan suoramyynnin yhteydessä, kun myyjänä on valmistaja tai suoraan hänen alaisenaan toimiva henkilö, merkintä on oltava vähintäänkin kussakin juuston myyntierässä. Myyntipisteessä on oltava seuraavat tiedot: juuston tuottajan ja/tai kypsyttäjän nimi, tuotanto- ja/tai kypsytyspaikan osoite, tuotteen alkuperänimitys ja maininta ”appellation d’origine protégée” (suojattu alkuperänimitys).

4. Maantieteellisen alueen tarkka rajaus

Maantieteelliseen alueeseen kuuluu vyöhyke, jota kutsutaan nimellä ”les Causses” ja joka kuuluu lähinnä Lotin departementtiin. Osia maantieteellisestä alueesta kuuluu kuitenkin myös Aveyronin, Corrèzen, Dordognen sekä Tarnin ja Garonnen departementteihin.

Aveyronin departementti : Seuraavat kunnat: Ambeyrac, Balaguier-d’Olt, La Capelle-Balaguier, Causse-et-Diège, Foissac, Martiel, Montsalès, Ols-et-Rinhodes, Sainte-Croix, Salvagnac-Cajarc, Saujac, Villeneuve.

Corrèzen departementti : Seuraavat kunnat: Chartrier-Ferrière, Chasteaux, Estivals, Nespouls, Turenne.

Dordognen departementti : Seuraavat kunnat: Archignac, Borrèze, La Cassagne, Cazoulès, Chavagnac, La Dornac, Jayac, Nadaillac, Orliaguet, Paulin, Peyrillac-et-Millac, Saint-Amand-de-Coly, Salignac-Eyvigues.

Lotin departementti : Seuraavat kantonit: Cahors Nord-Ouest, Cahors Nord-Est, Cahors Sud, Cajarc, Catus, Gramat, Labastide-Murat, Lauzès, Limogne-en-Quercy, Livernon, Luzech, Martel, Saint-Germain-du-Bel-Air, Saint-Géry, Souillac ja seuraavat kunnat: Albiac, Anglars (ainoastaan se osa kunnasta, joka sijaitsee kantatien 940 ja Lascurades-puron muodostaman linjan länsipuolella), Anglars-Nozac, Arques, Aujols, Autoire, Aynac, Bach, Bagat-en-Quercy, Béduer, Belmontet, Belmont-Sainte-Foi, Le Boulvé, Le Bourg (ainoastaan se osa kunnasta, joka sijaitsee valtatien 140 ja kantatien 940 muodostaman linjan länsipuolella), Calès, Carennac, Cézac, Cieurac, Condat, Cremps, Dégagnac, Escamps, Fajoles, Fargues, Faycelles, Flaujac-Poujols, Floressas, Gindou, Gintrac, Gourdon, Grézels, Issendolus, Laburgade, Lacapelle-Cabanac, Lacapelle-Marival (ainoastaan se osa kunnasta, joka sijaitsee kantatien 940 ja kantatien 218 muodostaman linjan länsipuolella), Lalbenque, Lamothe-Fénelon, Lascasbanes, Lavercantière, Lhospitalet, Loubressac, Loupiac, Mauroux, Mayrinhac-Lentour, Nadaillac-de-Rouge, Payrac, Les Quatre-Routes, Reilhaguet, Pern, Prudhomat, Rampoux, Le Roc, Rouffilhac, Rudelle, Rueyres, Saignes, Saint-Cirq-Souillaguet, Saint-Clair, Saint-Jean-Lagineste, Saint-Jean-Lespinasse, Saint-Matré, Saint-Michel-Loubéjou, Saint-Médard-de-Presque, Saint-Pantaléon, Saint-Projet, Salviac, Saux, Sérignac, Strenquels, Thédirac, Thémines, Théminettes, Touzac, Vaylats, Le Vigan.

Tarn-et-Garonnen departementti : Seuraavat kunnat: Caylus, Lacapelle-Livron, Loze, Saint-Projet.

5. Yhteys maantieteelliseen alueeseen

5.1 Maantieteellisen alueen erityisyys

a) Luontoon liittyvät tekijät:

Nimitykseen liittyvä alkuperäalue, joka kattaa les Causses’n sekä Lotin, Dordognen ja Célén laaksojen maatalousalueet, Bourianen itäosan, Limarguen länsiosan sekä Quercy Blancin ja Causses du Quercyn pohjoisosan. Alueelle on tyypillistä pääosin kalkkikivestä koostuva maaperä, jonka vajoreikiin ja syviin karstivakoihin kaikki vesi katoaa.

Kyseisen maaperän vuoksi alue näyttää lohduttomalta ja kuivalta ja kasvupohjaltaan köyhältä.

Alueen luonnollisessa kasvustossa ovat selkeästi hallitsevina nukkatammet, jotka ovat tyypillisiä kuiville ja kalkkipitoisille vyöhykkeille. Niiden vaikutuksesta maisema on yleisesti avoin ja siinä on siellä täällä pienistä, koukeroisista puista muodostuvia metsiköitä ja heikkokasvuisia, kuivia nurmikenttiä, joita on laajalti pitkin kalkkikiviylänköjä. Pensaiden ja ruohokasvien aikaan kasvillisuus tarjoaa yleensä vähäisiä luonnonlaitumia, jotka kuivuvat kesällä.

b) Inhimilliset tekijät:

”Rocamadour” on yksi Lotin departementin ja sen ympäristön vanhimmista paikallisista alkuperätuotteista, mikä käy ilmi alueen lääninherran, Evreux’n arkkipiispan, ja hänen vasalliensa välillä vuonna 1451 kirjallisesti solmitun pitkäaikaisen vuokrasopimuksen tekstistä. Siinä vahvistetaan kymmenysten arvo maksettavaksi juustona, joka on nimeltään ”fromage de Rocamadour” (Rocamadour-juusto).

Vielä nykyisinkin ”Rocamadour”-juuston tuottajien tieto-taito ilmenee koko valmistusmenettelyssä.

Vuohille annettava rehu on hyvin suurelta osin peräisin asianomaiselta maantieteelliseltä alueelta, ja kuivatun rehun ja väkirehun käyttöä on rajoitettu niin, että maantieteellisellä alueella tuotetun rehun osuus annoksesta on vähintään 80 prosenttia.

Tuottajat käyttävät yksinomaan vuohen raakatäysmaitoa. Se juoksetetaan nopeasti sen jälkeen, kun sen on ensin annettu kypsyä, minkä jälkeen sen annetaan hitaasti saostua maitohapon avulla vähintään 20 tunnin ajan. Tätä vaihetta seuraa hidas, luonnollinen heran valuttaminen, minkä tuloksena saadaan kostea juustouma (muotitettaessa kuiva-ainepitoisuus yli 31 prosenttia).

Sen jälkeen juustouma suolataan sekoittamalla suola massaan, minkä jälkeen se laitetaan pieniin muotteihin (halkaisija 60 mm ja korkeus 16 mm).

Valmistus jatkuu kypsytyksellä, johon kuuluu vähintään 24 tunnin hiestämisvaihe, jolloin lämpötila on suhteellisen korkea, ja sen jälkeen kellarointi tarkoin määrätyissä lämpötila- ja kosteusolosuhteissa.

5.2 Tuotteen erityisyys

”Rocamadour” on pieni, kiekonmuotoinen, 35 gramman painoinen, täysrasvaisesta raakamaidosta valmistettu vuohenjuusto, jonka kuiva-aineen paino on pieni (vähintään 14 grammaa juustoa kohti).

Juuston kuori on samettimainen.

”Rocamadour” tuntuu suussa kermamaiselta ja sen rakenne kuoresta sisukseen on yhtenäinen ja suussa sulava.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Maantieteellinen alue, joka on tyypillisesti kuivaa, sopii hyvin vuohenkasvatukseen. ”Rocamadour”-juuston valmistukseen tarkoitetun maidon tuotannossa käytetään kotieläinten kasvatusmenetelmiä, jotka perustuvat ennen muuta maantieteelliseltä alueelta saatavaan ravintoon. Kyseisen runsaasti rehukasveja sisältävän ravinnon ansiosta saadaan maitoa, jossa on omaperäinen mikrobikasvusto. Se säilyy maidossa, koska maito käytetään juuston valmistukseen raakana.

Erityisesti Geotrichum-mikrobi antaa ”Rocamadour”-juustolle sen samettimaisen pinnan. Geotrichumin kehittymistä edistävät suhteellisen kostea juustouma, joka syntyy hitaan ja luonnollisen heran valuttamisen tuloksena, ja kypsytyskellarin lämpötila- ja kosteusolosuhteet.

Valuttamisen ja kypsytyksen, jotka tapahtuvat kahdessa toisiaan seuraavassa vaiheessa, seurauksena lopullisen tuotteen kuiva-ainepitoisuus on pieni.

Valutus- ja kypsytysolosuhteet ovat osaselityksenä myös kuoripinnalle ja kermamaiselle, suussa sulavalle ja yhtenäiselle rakenteelle kuoresta sisukseen, joka on ominaista ”Rocamadour”-juustolle. Mainittu rakenne johtuu osin myös täysmaidon käytöstä.

”Rocamadourin” pyöreä ja litteä muoto ja kevyt paino johtuvat siitä, että perinteisesti on käytetty muotteja, joilla on tietty halkaisija ja paksuus.

Näin ollen ”Rocamadour”-juuston valmistamiseen vaikuttaa kokonainen kirjo tekijöitä maantieteellisen alueen ominaispiirteistä luontoon liittyviin ja inhimillisiin tekijöihin asti.

Eritelmän julkaisutiedot

(tämän asetuksen (2) 6 artiklan 1 kohdan toinen alakohta)

https://info.agriculture.gouv.fr/gedei/site/bo-agri/document_administratif-ab406329-e35e-4155-adb7-c276fbba1221/telechargement

(1) EUVL L 343, 14.12.2012, s. 1.

(2) Katso alaviite 1.